Despatch Mannekoor op Patensie te hoor | News24
LAST UPDATED: 2018-10-22, 08:48
Despatch Mannekoor op Patensie te hoor
DIE gewilde Despatch Mannekoor reis eerskomende Sondag na die “groentemandjie” van die Oos-Kaap waar hulle by die NG Kerk Gamtoosvallei-gemeente in Patensie gaan optree.
Die mannekoor is 18 jaar gelede deur Ilo-reez Goosen gestig en het in dié tyd by verskeie koor- en sangaande, sowel as by geestelike geleenthede en selfs orreluitvoerings opgetree.
Amanda Gous het later jare die koorafrigting oorgeneem en huidiglik is Tanya Gerber, ’n musiekonderwyser by Laerskool Frans Conradie, verantwoordelik vir die begeleiding van die koor. In die beginjare was daar 32 mansstemme en huidiglik bestaan die koor uit 14 mans.
“Daar is heelwat ouer mans in die koor met die oudste lid diep in die tagtig jaar, maar daar is jonger manne ook. Die kwaliteit van die ouer mans se stemme is verbasend goed,” sê Bertus Griebenow, ’n lid van die Despatch Mannekoor.
“Ons sal met graagte jonger stemme inneem. Manne wat by die koor wil aansluit, is baie welkom.”
Sondag se program in Gamtoosvallei is getitel, “Van die Eerste koms tot die Wederkoms - ‘n Jesus verhaal,” en dit sluit in gedigte, so-wel as sang.
“Aan die einde van die program word ’n hoorbeeld deur Gitts gedoen. Dit is heel oulik en hy is baie goed daarmee om die verhaal aan te pas by die dorp waar ons optree. Die mense sal daarvan hou om bekende plekke en name van hul omgewing iin die verhaal ingevleg te hoor,” sê Griebenow.
Die Despatch Mannekoor se volgende optrede is in Graaff Reinet op 22 April, daarna sal hulle in Aberdeen optree op 20 Mei. Hul beplan ook ’n Koffiehuiskonsert met ’n opgeruimde, geestelike atmosfeer vir later die jaar.
“Ons tree graag by kerke of geestelike funksies op. Mense kan gerus van hulle laat weet as hulle wil hê ons moet kom optree,” sê Griebenow.
Vir meer inligting, skakel Bertus Griebenow by 082 676 4487.